《寄仇仁近》
宋代·方凤

忆昔三浙湄，匆遽买舟訣。
大海涨波涛，排空银浪掣。
时方逢杪秋，凉风正凄绝。
况复婴沈疴，残喘一身孑。
落日古渡横，牵衣各呜咽。
尚期营归余，旋泛山阴雪。
讵料人事迁，芳春竟五阅。
宁无双鲤鱼，寒温叙曲折。
顾兹悲愤衷，未足陈一切。
阶前金凤花，当车行复辍。
阁上西湖光，可似旧澄澈。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。